คอหวยเฮ ! ปรับรางวัล 3 ตัวหน้า-หลัง รับสูงสุด 8,000 บาท เริ่มงวด 1 ก.ย.
คอหวยเฮ ! ปรับรางวัล 3 ตัวหน้า-หลัง รับสูงสุด 8,000 บาท เริ่มงวด 1 ก.ย.
5 ส.ค. 2558

กระทรวงการคลัง เปิดเผยว่า การออกรางวัลสลากกินแบ่งรัฐบาลงวดวันที่ 1 กันยายน 2558 หรือการจำหน่ายสลากตั้งแต่วันที่ 17 สิงหาคม 2558 เป็นต้นไป สำนักงานสลากกินแบ่งรัฐบาล จะปรับเปลี่ยนโครงสร้างเงินรางวัลใหม่อย่างเป็นทางการ โดยเฉพาะการเปลี่ยนแปลงการออกรางวัลเลขท้าย 3 ตัว จากเดิมที่มีจำนวน 4 ครั้ง จะปรับเปลี่ยนเป็น
– รางวัลเลขหน้า 3 ตัว จำนวน 2 ครั้ง เงินรางวัล รางวัลละ 2,000 บาท
– รางวัลเลขท้าย 3 ตัว จำนวน 2 ครั้ง เงินรางวัล รางวัลละ 2,000 บาท
ทั้งนี้ หากผู้ซื้อลอตเตอรี่ถูกรางวัลทั้งเลขหน้า 3 ตัว และเลขท้าย 3 ตัว จะได้รับเงินรางวัลสูงสุด 8,000 บาทต่อใบ (คู่)
สำหรับปัญหาการขายสลากเกินราคา ปัจจุบันพบว่าปัญหาดังกล่าวเริ่มลดลง โดยส่วนใหญ่ขายสลากอยู่ที่ใบละ 80 บาท ภายหลังสำนักงานสลากฯ ยกเลิกการลุ้นแจ็คพอตที่มีมูลค่ารวม 52 ล้านบาทต่องวด แบ่งเป็น
– รางวัลพิเศษ ชุดที่ 1 มูลค่า 30 ล้านบาทต่องวด
– รางวัลพิเศษ ชุดที่ 2 มูลค่า 22 ล้านบาทต่องวด
ทั้งยังเปลี่ยนแปลงเงื่อนไขเงินรางวัลจากผู้ถูกรางวัลที่ 1 ที่ได้รับเงินรางวัล วงเงิน 2 ล้านบาท เป็นวงเงิน 3 ล้านบาท เมื่องวดวันที่ 1 สิงหาคม ที่ผ่านมา เชื่อว่าช่วยลดความร้อนแรงของการรวมชุดสลาก เพื่อให้ผู้ค้าไม่สามารถนำสลากมาสร้างมูลค่าเพิ่มให้มีราคาแพงขึ้นเหมือนที่ผ่านมา
นอกจากนี้ สำนักงานสลากฯ ได้แจ้งเลื่อนเวลาในการออกรางวัลสลากกินแบ่งรัฐบาล งวดประจำวันที่ 16 สิงหาคม 2558 จากเดิมเวลา 14.30-16.00 น. เป็นเวลา 11.30-13.00 น. เนื่องจากตรงกับการจัดกิจกรรม Bike For Mom ปั่นเพื่อแม่ ซึ่งจะจัดขึ้นพร้อมกันทั่วประเทศในเวลา 15.00 น.
โดยประชาชนสามารถชมการถ่ายทอดสดการออกรางวัลได้ทางสถานีวิทยุโทรทัศน์แห่งประเทศไทย ช่อง 11 กรมประชาสัมพันธ์ ตั้งแต่เวลา 12.00 น. เป็นต้นไป รวมทั้งสามารถรับฟังการถ่ายทอดเสียงทางสถานีวิทยุกระจายเสียงแห่งประเทศไทย กรมประชาสัมพันธ์ ตั้งแต่เวลา 11.30 น. เป็นต้นไป